
    545400 SIGHIŞOARA
Str. Muzeului nr.7, Tel./Fax 0265 - 771278
H O T Ă R Â R E A  NR. 18
                                                             din 30 ianuarie 2020
privind transmiterea Sălii de Sport situată în Sighișoara, str. Mihai Eminescu nr. 4 - 6 și a terenului aferent acesteia, în administrarea Liceului Teoretic „Joseph Haltrich” Sighișoara

 Consiliul Local al Municipiului Sighișoara, întrunit în ședință ordinară,
  Luând act de proiectul de hotărâre, înregistrat cu nr. 129/07.01.2020 şi la Consiliul Local Sighișoara cu nr. 1.988/23.01.2020, de referatul de aprobare, înregistrat cu nr. 131/07.01.2020, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
Având în vedere faptul că Liceul Teoretic „Joseph Haltrich” nu deține sală de sport; 

Având în vedere necesitatea de revitalizare a procesului de învățământ și în special a orelor de educaţiei fizică şi sport din cadrul Liceului Teoretic „Joseph Haltrich” din municipiul Sighişoara;

            Având în vedere că principalul obiectiv al Liceului Teoretic „Joseph Haltrich” este organizarea și administrarea în condiții optime a procesului educațional, cu consecința directă de dezvoltare a orelor de educație fizică și sport la nivelul unității de învățământ, precum și selecția continuă, pregătirea elevilor și participarea acestora la competiții interne, precum și organizarea de competiții sportive în baza regulamentelor și statutelor unităților de învățământ;

            Având în vedere că Liceul Teoretic „Joseph Haltrich” Sighișoara va sprijini sportul pentru toți elevii din cadrul unităţii de învăţământ, în vederea menținerii sănătății, recreerii și socializării elevilor, prin desfășurarea orelor de educație fizică și sport, precum și organizarea de competiții interne de activități bazate pe practicarea liberă a exercițiului fizic într-un mediu curat și sigur, organizat în cadrul unității de învățământ; 
Având în vedere că pentru desfăşurarea în condiţii optime a orelor de educație fizică și sport  derulate sub egida Liceului Teoretic „Joseph Haltrich” este oportună şi necesară darea în administrare a imobilului cu destinația de sală de sport care deservește activitatea sportivă din cadrul orelor de educație fizică și sport și a terenului aferent acestuia, în conformitate cu prevederile Legii nr. 1/2011, Legea educației naționale, cu modificările și completările ulterioare;

Având în vedere adresa cu nr. 4/07.01.2020 a Liceului Teoretic „Joseph Haltrich”, înregistrată la Municipiul Sighișoara cu nr. 148/07.01.2020, prin care solicită transmiterea în administrare a Sălii de Sport (grup social, vestiare, sală de sport); 

 Având în vedere că Liceul Teoretic „Joseph Haltrich” nu deţine sală de sport, aceasta fiind necesară în procesul educațional al unității de învățământ, pentru buna desfășurare a activităților sportive, în cadrul orelor de educație fizică, deservind un număr de 476 elevi; 
Având în vedere că imobilul construcție cu destinația de sală de sport, situat în Sighișoara, str. Mihai Eminescu, nr. 4 - 6, înscris în Cartea Funciară nr. 59117 Sighișoara, nr. C.F. vechi 9434 (A+20), nr. top. 555/7, precum și terenul aferent în suprafață de 1.470 mp aparțin domeniului public al municipiului Sighișoara;

În acord cu prevederile art. 867 - 870 și art. 874 - 875 din Legea nr. 287/2009 privind Codul Civil, republicată, cu modificările și completările ulterioare;

Având în vedere prevederile Legii nr. 1/2011, Legea educației naționale, cu modificările și completările ulterioare;
Având în vedere Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, cu precădere art. 298 - 301 din aceasta;
Având în vedere Raportul de specialitate al Direcției Administrarea Patrimoniului, înregistrat cu nr. 130/07.01.2020, prin care se propune transmiterea Sălii de Sport situată în Sighișoara, str. Mihai Eminescu nr. 4 - 6 și a terenului aferent acesteia, în administrarea Liceului Teoretic „Joseph Haltrich” Sighișoara;

Având în vedere avizele favorabile ale tuturor comisiilor pe domenii de specialitate;
În temeiul prevederilor art. 129 (1), (2) lit. „c” și „d”, (6) lit. „a”, (7) lit. „a”, (14), art. 139 (1) şi (3) lit. ,,gˮ și a art. 196 (1) lit. ,,a” din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,

H O T Ă R Ă Ş T E:

Art. 1. Se aprobă transmiterea în administrarea Liceului Teoretic „Joseph Haltrich” a imobilului construcție cu destinația de sală de sport, situat în Sighișoara, str. Mihai Eminescu, nr. 4 - 6, înscris în Cartea Funciară nr. 59117 Sighișoara, nr. C.F. vechi 9434 (A+20), nr. top. 555/7 și a terenului aferent în suprafață de 1.470 mp, bunuri imobile identificate conform anexei nr. 1, care face parte integrantă din prezenta hotărâre.
Art. 2. Transmiterea în administrare a imobilelor mai sus menționate se face pe perioada funcționării Liceului Teoretic „Joseph Haltrich” Sighișoara.
Art. 3. Liceul Teoretic „Joseph Haltrich” Sighișoara va folosi și dispune de imobilele date în administrare în condițiile stabilite de lege, cu respectarea, în principal a următoarelor obligații:

- Liceul Teoretic „Joseph Haltrich” Sighișoara va asigura funcționarea și întreținerea bunurilor transmise potrivit art. 1  din prezenta hotărâre;

- Liceul Teoretic „Joseph Haltrich” Sighișoara va încheia contracte cu furnizorii de servicii și va efectua lucrări de întreținere;

- pe toată durata transmiterii dreptului de administrare, imobilele nu pot fi utilizate în alt scop decât cel pentru care au fost transmise;

- lucrările de reparații și investiții cad în sarcina Liceului Teoretic „Joseph Haltrich” Sighișoara, iar plata contravalorii acestora se va suporta din bugetul propriu al unității de învățământ;

- Liceul Teoretic „Joseph Haltrich” are dreptul să posede, să folosească bunurile primite în administrare și să dispună de acestea, în condițiile contractului de dare în administrare, cu asigurarea pazei, protecţiei şi conservării bunurilor, ca un bun proprietar şi suportarea tuturor cheltuielilor necesare unei bune funcţionări;
- execuția lucrărilor de reabilitare, construire, renovare, amenajare, modernizare, inclusiv prin proiecte cu finanțare nerambursabilă, se va face doar cu acordul proprietarului bunurilor.
Art. 4. Predarea - preluarea bunurilor prevăzute la art. 1  se face la semnarea contractului de dare în administrare, care constituie anexa nr. 2 la prezenta hotărâre, pe bază de proces-verbal încheiat între Municipiul Sighișoara și Liceul Teoretic „Joseph Haltrich” Sighișoara.
Art. 5. Prin grija Liceului Teoretic „Joseph Haltrich”, titular al dreptului de administrare, prezenta hotărâre se va depune la Biroul de Cadastru și Publicitate Imobiliară Sighișoara, în vederea înscrierii în cartea funciară a dreptului de administrare asupra imobilelor transmise în administrare, potrivit prezentei hotărâri.  
Art. 6. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Direcţia Administrarea Patrimoniului, Biroul Buget, Contabilitate, Salarizare –  Direcţia Economică, Biroul Juridic din cadrul Municipiului Sighișoara și Liceul Teoretic „Joseph Haltrich” Sighișoara.
Art. 7. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

      Șoneriu Mihai - Marcel        
                                          Contrasemnează pentru legalitate

                                                                                             SECRETARUL GENERAL al municipiului,


                        Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;

  2 ex. Direcţia Administrarea Patrimoniului;
  1 ex. Biroul Buget, Contabilitate, Salarizare – Direcţia Economică;
  1 ex. Biroul Juridic;
  2 ex. Liceul Teoretic „Joseph Haltrich” Sighișoara.

12 ex.
B.A. 
